Suuki.
5.
«N xanuntenyi, n bara so n ma sansi yire. N xunya, n bara n ma surayi malan, n bara kumi don, n bara wɛni nun xiɲɛ min. N bara a fala n booree bɛ e fan xa e min, e xa xanunteya kolon.» 
«N nu na xife, kɔnɔ n bɔɲɛ mu xixi, a n xanuntenyi xui mɛxi, naxan nu bara naadɛ kɔnkɔn.» Xɛmɛ xa masenyi ginɛ bɛ «N maaginɛ, n dɔxɔginɛ, naadɛ rabi n bɛ. N ma tɔɔkɛ ginɛ, naxan xa tofanyi maniyɛ mu na. Xini bara n xunyi xinbeli, a bara n xunsɛxɛ bunda.» 
«N ɲan nu bara n ma dugi ba, fo n man xa a ragoro n ma? N ɲan nu bara n sanyi maxa, fo n man xa ti bɔxi ma? 
N xanuntenyi naxa a bɛlɛxɛ raso naadɛ longori ra, alako a xa a rabi. N bɔɲɛ naxa sɛɛwa a xa fe ra. 
N naxa keli alako n xa naadɛ rabi n xanuntenyi bɛ. Labundɛ nu na n bɛlɛxɛ ma, ture nu na n bɛlɛxɛsolee ma. Na birin naxa lu naadɛ rabi se ma. 
N naxa naadɛ rabi n xanuntenyi bɛ, kɔnɔ a ɲan nu bara siga. N bɔɲɛ naxa sunnun. N naxa a fen, kɔnɔ n mu a toxi. N naxa a xili, kɔnɔ a mu n ma xili ratinxi. 
Taa kantamae to n to, e naxa n suxu, e n bɔnbɔ, e n ma xinbeli dugi muɲa.» 
«Darisalamu ginɛdimɛe, n bara wo mayandi, xa wo bara n xanuntenyi to, wo xa a fala a bɛ a xɔli bara n suxu xanunteya xa fe ra.» 
«Ginɛ tofanyi fisamante, i xanuntenyi fan a birin bɛ? I bara muxu mayandi barima a fan a birin bɛ?» 
«N xanuntenyi kiri fiixɛ, a ragbeeli. A kolon ɲɔxun na xɛmɛ wulu fu ya ma. 
A xunyi luxi nɛ alɔ xɛɛma fanyi, a xunsɛxɛ ifɔɔrɔxi alɔ xaxa fɔɔrɛ xabe. 
A yae rayabu alɔ ganbɛ naxee tixi xure dɛ ra, e fiixɛ alɔ xiɲɛ, e yanbama alɔ diyaman. 
A xɛrɛe luxi nɛ alɔ labundɛ yailande, a dɛ kiri maniyaxi sansi fuge tofanyi nan na, a xiri ɲɔxun. 
A bɛlɛxɛ tofan alɔ bɛlɛxɛsolerasoe xɛɛma daaxi, diyaman na naxan ma. A fate luxi nɛ alɔ sili ɲinyi fiixɛ, gɛmɛ tofanyi mɔɔli nde, yee masoxi naxan ma. 
A sanyi sɛnbɛ gbo alɔ fanye fiixɛ, naxan tixi xɛɛma fari. A tofan alɔ Liban, a ite alɔ sɛdiri wuri bilie. 
A dɛ iɲɔxun, a xa fe birin fan. Darisalamu ginɛdimɛe, n xanuntenyi na na ki nɛ, n dɛ fan boore nan a ra.» 
