Annabi Sulemani xa suuki fisamante.
1.
Annabi Sulemani xa suuki fisamante nan ya: 
«I xa n masunbu. I xa xanunteya ɲɔxun wɛni bɛ. 
I xiri ɲɔxunmɛ luxi nɛ alɔ labundɛ, naxan xiri fanyi minima. Na nan a ra i rafan ginɛdimɛ birin ma. 
I xa n tongo, won xa siga. Mangɛ xa n xanin a xɔnyi. Ginɛdimɛe xa masenyi ginɛ bɛ I xa fe na a niyama won xa lu sɛɛwɛ kui. I xa xanunteya ɲɔxun wɛni bɛ. Nɔndi na mixi bɛ i rafanxi naxan ma.» 
«Darisalamu ginɛdimɛe, n kiri fɔɔrɔ, kɔnɔ n tofan alɔ Kedari xa kiri banxie, alɔ dugi naxee gbakuxi Annabi Sulemani xɔnyi. 
Wo naxa n kiri fɔɔrɔxi mato, soge nan n fɔɔrɔxi. N nga xa di xɛmɛe nu xɔnɔxi n ma, e nu n xɛɛma e xa wɛni bilie rawalide. N mu nɔ n ɲɛngi sade n gbe xɔn ma.» 
«N xanuntenyi, i xa a fala n bɛ i xurusee dɛ madonma dɛnnaxɛ, alako n naxa lu i fen na malabui tɛmui i booree xa xuruse gɔɔrɛe ya ma.» 
«Ginɛ tofanyi fisamante, xa i mu na yire kolon, i xa n ma yɛxɛɛe fɔxi fen, i xa i gbee dɛ madon n ma gɔɔrɛ longori ra. 
N xanuntenyi, i tofan alɔ Misira mangɛ xa soe, naxan a ragise bɛndunma. 
I xa tulirasoee bara i xɛrɛe ratofan, i kɔnyi rayabu kɔnmagore kui. 
Won xa maratofan se gbɛtɛe fen, naxee yailanxi xɛɛma nun gbeti ra.» 
«N ma labundɛ xiri nu mɛma, mangɛ xa xulunyi yire. 
N xanuntenyi maniyaxi se sase nan na, naxan gbakuxi n xiɲɛe tagi, se xiri fanyi saxi a kui. 
A xiri luxi nɛ alɔ sansi fuge xiri, naxee kelixi wɛni bilie ya ma En Gedi bɔxi ma.» 
«N xanuntenyi, i tofan, i tofan. I yae rayabu alɔ ganbɛ.» 
«N xanuntenyi, i tofan, i tofan. Won na dɛnnaxɛ, ɲooge fanyi bara findi won ma sade ra, 
sɛdiri wuri salonyie bara findi won ma banxi xunyi ra, sipirɛ wuri bara findi won ma banxi kanke ra.» 
